Projektas – 2

LIETUVOS RESPUBLIKOS

EUROPOS POLITINIŲ PARTIJŲ IR EUROPOS POLITINIŲ FONDŲ

ĮSTATYMAS

2016 m.	d. Nr.

Vilnius

1 straipsnis. Įstatymo tikslas ir paskirtis

1. Šis įstatymas reglamentuoja juridinių asmenų, kurių teisinė forma yra Europos politinė partija arba Europos politinis fondas, steigimą ir likvidavimą.

2. Šio įstatymo nuostatos suderintos su Europos Parlamento ir Tarybos reglamentu dėl Europos politinių partijų ir Europos politinių fondų statuto ir finansavimo (toliau – Reglamentas), nurodytu šio įstatymo priede.

3. Europos politinėms partijoms ir Europos politiniams fondams, kurių buveinė yra Lietuvos Respublikoje, mutatis mutandis taikomi Lietuvos Respublikos teisės aktai, reglamentuojantys asociacijų veiklą, kiek nenustatyta Reglamente, šiame įstatyme ir kituose teisės aktuose, reglamentuojančiuose Europos politinių partijų ir Europos politinių fondų veiklą.

2 straipsnis. Europos politinės partijos ar Europos politinio fondo steigimas

1. Lietuvos Respublikos teisingumo ministerija (toliau – Teisingumo ministerija) patikrina, ar steigiama Europos politinė partija ar Europos politinis fondas, kurių buveinė yra Lietuvos Respublikos teritorijoje, ir jų statutai atitinka Lietuvos Respublikos teisės aktus, taikomus Europos politinėms partijoms ar Europos politiniams fondams, ir Lietuvos Respublikos Vyriausybės nustatyta tvarka išduoda pažymą, patvirtinančią, kad steigiama Europos politinė partija ar Europos politinis fondas ir jų statutai atitinka Lietuvos Respublikos teisės aktus, taikomus Europos politinėms partijoms ar Europos politiniams fondams.

2. Be Reglamento 4 straipsnyje nurodytų Europos politinės partijos statutui keliamų reikalavimų, Europos politinės partijos statute turi būti nurodyta juridinio asmens teisinė forma – Europos politinė partija. Taip pat Europos politinės partijos statute nurodomas Europos politinės partijos veiklos laikotarpis, jeigu jis yra ribotas.

3. Be Reglamento 5 straipsnyje nurodytų Europos politinių fondų statutui keliamų reikalavimų, Europos politinio fondo statute turi būti nurodyta juridinio asmens teisinė forma – Europos politinis fondas. Taip pat Europos politinio fondo statute nurodomas Europos politinio fondo veiklos laikotarpis, jeigu jis yra ribotas.

4. Po Europos politinių partijų ir fondų institucijos sprendimo užregistruoti Europos politinę partiją ar Europos politinį fondą Europos politinių partijų ir Europos politinių fondų registre paskelbimo Europos teisinio subjektiškumo įgijimui patvirtinti Europos politinė partija ar Europos politinis fondas per 30 dienų nuo sprendimo paskelbimo dienos Teisingumo ministerijai pateikia standartinės formos Europos politinių partijų ir Europos politinių fondų registro išrašą. Teisingumo ministerija per 30 dienų nuo visų Juridinių asmenų registro nuostatuose nurodytų duomenų ir dokumentų gavimo dienos patikrina Europos politinės partijos ar Europos politinio fondo Juridinių asmenų registrui teikiamų duomenų tikrumą ir dokumentų atitiktį Lietuvos Respublikos teisės aktų reikalavimams ir surašo išvadą, patvirtinančią, kad Europos politinę partiją ar Europos politinį fondą Juridinių asmenų registre registruoti galima.

5. Europos politinių partijų ir Europos politinių fondų registre įregistruotos Europos politinės partijos ir Europos politiniai fondai, kurių buveinė yra Lietuvos Respublikos teritorijoje, turi būti registruojami Juridinių asmenų registre.

6. Europos politinių partijų ir Europos politinių fondų registravimo Juridinių asmenų registre, taip pat duomenų ir dokumentų pakeitimų įrašymo į Juridinių asmenų registrą tvarka nustatoma Juridinių asmenų registro nuostatuose.

3 straipsnis. Europos politinės partijos ar Europos politinio fondo likvidavimas

1. Įsigaliojus Europos politinių partijų ir fondų institucijos sprendimui išbraukti Europos politinę partiją ar Europos politinį fondą iš Europos politinių partijų ir Europos politinių fondų registro, Europos politinė partija ar Europos politinis fondas, kurių buveinė yra Lietuvos Respublikos teritorijoje, likviduojami.

2. Likviduojant Europos politines partijas ir Europos politinius fondus, kurių buveinė yra Lietuvos Respublikos teritorijoje, taikomos Lietuvos Respublikos civilinio kodekso 2.110–2.113 straipsnių nuostatos.

3. Europos politinės partijos ar Europos politinio fondo likvidatorius paskiriamas Europos politinės partijos ar Europos politinio fondo vadovo arba valdymo organo sprendimu ne vėliau kaip per 30 dienų nuo Europos politinių partijų ir fondų institucijos sprendimo išbraukti Europos politinę partiją arba Europos politinį fondą iš Europos politinių partijų ir Europos politinių fondų registro įsigaliojimo.

4. Europos politinė partija arba Europos politinis fondas per 30 dienų nuo Europos politinių partijų ir fondų institucijos sprendimo išbraukti Europos politinę partiją arba Europos politinį fondą iš Europos politinių partijų ir Europos politinių fondų registro įsigaliojimo dienos Teisingumo ministerijai pateikia standartinės formos Europos politinių partijų ir Europos politinių fondų registro išrašą. Kartu su išrašu Europos teisinio subjektiškumo netekusi Europos politinė partija ar Europos politinis fondas ne vėliau kaip pirmą viešo paskelbimo apie likvidavimą dieną Teisingumo ministerijai pateikia viešo paskelbimo ir pranešimo visiems kreditoriams faktą patvirtinančius dokumentus, taip pat paskirto likvidatoriaus duomenis. Šiuos duomenis ir dokumentus Teisingumo ministerijai pateikia Europos politinės partijos ar Europos politinio fondo likvidatorius.

5. Europos politinių partijų ir Europos politinių fondų vieši pranešimai, kurių skelbimą nustato šis įstatymas, skelbiami Juridinių asmenų registro tvarkytojo leidžiamame elektroniniame informaciniame leidinyje.

6. Europos teisinio subjektiškumo netekusi Europos politinė partija ar Europos politinis fondas nuo Juridinių asmenų registre teisinio statuso įregistravimo dienos įgyja likviduojamos Europos politinės partijos ar Europos politinio fondo statusą.

7. Be kitų šiame įstatyme ir Lietuvos Respublikos civiliniame kodekse nustatytų pareigų, Europos politinės partijos ar Europos politinio fondo likvidatorius privalo:

1) sudaryti likvidavimo laikotarpio pradžios balansą;

2) sudaryti Europos politinės partijos ar Europos politinio fondo likvidavimo aktą. Europos politinės partijos ar Europos politinio fondo likvidavimo akte aprašoma likvidavimo eiga ir patvirtinama, kad atlikti visi su likvidavimu susiję veiksmai;

3) perduoti dokumentus saugoti Lietuvos Respublikos dokumentų ir archyvų įstatymo nustatyta tvarka;

4) kartu su Teisingumo ministerijos išvada pateikti Juridinių asmenų registrui Europos politinės partijos ar Europos politinio fondo likvidavimo aktą ir kitus dokumentus, reikalingus Europos politinei partijai ar Europos politiniam fondui išregistruoti;

5) panaikinti Europos politinės partijos ar Europos politinio fondo interneto svetainės adresą, jeigu Europos politinė partija ar Europos politinis fondas jį turi.

4 straipsnis. Lietuvos Respublikos institucijų teisės ir pareigos

1. Prieš paskelbiant Europos Sąjungos oficialiajame leidinyje sprendimą Europos politinę partiją ar Europos politinį fondą, kurių buveinė yra Lietuvos Respublikoje, užregistruoti Europos politinių partijų ir Europos politinių fondų registre arba išbraukti juos iš šio registro, Teisingumo ministerija konsultuoja Europos politinių partijų ir fondų instituciją pagal Reglamento 15 straipsnio 4 dalį ir 16 straipsnio 4 dalį.

2. Teisingumo ministerija, kaip tai nustatyta Reglamento 16 straipsnio 3 dalyje, Europos politinių partijų ir fondų institucijai gali pateikti pagrįstą prašymą nutraukti Europos politinės partijos ar Europos politinio fondo, kurių buveinė yra Lietuvos Respublikoje, registraciją, jeigu jų veikla prieštarauja Lietuvos Respublikos teisės aktams.

3. Lietuvos Respublikos vyriausioji rinkimų komisija yra paskiriama nacionaliniu informacijos centru, kaip tai nustatyta Reglamento 2 straipsnio 10 punkte.

4. Lietuvos Respublikos vyriausiajai rinkimų komisijai teikiamos Europos politinių partijų ir Europos politinių fondų, kurių buveinė yra Lietuvos Respublikoje, metinės finansinės ataskaitos ir kiti dokumentai, nurodyti Reglamento 23 straipsnio 1 dalyje.

5 straipsnis. Įstatymo įsigaliojimas ir įgyvendinimas

1.	Šis įstatymas, išskyrus šio straipsnio 2 dalį, įsigalioja 2017 m. sausio 1 d.

2. Lietuvos Respublikos Vyriausybė ir Lietuvos Respublikos vyriausioji rinkimų komisija iki 2016 m. gruodžio 31 d. priima šio įstatymo įgyvendinamuosius teisės aktus.

Skelbiu šį Lietuvos Respublikos Seimo priimtą įstatymą.

Respublikos Prezidentas

Lietuvos Respublikos

Europos politinių partijų ir Europos politinių fondų įstatymo

priedas

ĮGYVENDINAMAS EUROPOS SĄJUNGOS TEISĖS AKTAS

2014 m. spalio 22 d. Europos Parlamento ir Tarybos reglamentas (EB, Euratomas) Nr. 1141/2014 dėl Europos politinių partijų ir Europos politinių fondų statuto ir finansavimo (OL 2014 L 317, p. 1).